Publication: Magyar Közlöny
Issue: MK-2010-172 (Year: 2010, Number: 172)
Era: contemporary
Section: 1. Az Ötv. 33/C. § (2) bekezdése szerint a bíróság eljárása során a polgári perrendtartásról szóló 1952. évi III. törvény
Paragraph Index: 1083

(1) bekezdésének az a rendelkezése, amely szerint „a képviselõ-testületet a polgármester képviseli”, a polgármestert egyaránt felruházza az önkormányzat polgári jogi és közjogi képviseletének jogával. A kétféle képviseleti jog a közös vonások mellett természetesen több tekintetben különbözik egymástól. Mindkét képviselet lényeges közös vonása ered az Ötv. 9. § (2) bekezdésének abból a megállapításából, amelybõl kitûnik, hogy a polgármester a képviselõ-testület egyik szerve. A polgármester tehát mint egyszemélyes önkormányzati szerv törvényi elõírás alapján jogosult képviselni az önkormányzati jogok elsõdleges letéteményesét, a több választott tagból álló, tehát kollegiális jellegû képviselõ-testületet.” (ABH 1994, 623, 625.) A jelen jogegységi eljárásban vizsgált per éppen a polgármester, mint a testület jogszabály szerinti (törvényes) képviselõje ellen indul, így a felperes képviseletét másnak kell ellátnia. A képviselõ-testület képviseletében a polgármester (éppen a perindítás ténye folytán) akadályoztatva van. Az Alkotmánybíróság által is kiindulópontként kezelt Alkotmány 44/B. § (1) bekezdés szerint „a képviselõtestület a polgármester helyettesítésére alpolgármestert választhat. Alpolgármesternek olyan személy is megválasztható, aki nem tagja a képviselõtestületnek, de a polgármestert a képviselõtestület elnökeként csak olyan alpolgármester helyettesítheti, aki a képviselõtestület tagja.” Az Ötv. 18. § (1) bekezdés értelmében a képviselõ-testület a mûködésének részletes szabályait a szervezeti és mûködési szabályzatról szóló rendeletében határozza meg, s ezzel összhangban rendelkezik úgy az Ötv. 31. §-a, hogy a polgármesteri és az alpolgármesteri tisztség egyidejû betöltetlensége, illetõleg tartós akadályoztatásuk esetére a szervezeti és mûködési szabályzat rendelkezik a képviselõ-testület összehívásának, vezetésének a módjáról. Az Ötv. 19. § (2) bekezdés d) pontja szerint a települési képviselõ megbízás alapján képviselheti a képviselõ-testületet. Az Ötv. 32. § szerint a polgármester tagja a képviselõ-testületnek, a képviselõ-testület határozatképessége, döntéshozatala, mûködése szempontjából települési képviselõnek tekintendõ. A polgármester akadályoztatása esetén a helyettesítésére jogosult alpolgármester, több alpolgármester esetén az erre elsõ helyen kijelölt képviseli a képviselõ-testületet. Ennek hiányában (az SzMSz további rendelkezése híján) megbízás alapján valamely képviselõ is elláthatja a képviselõ-testület képviseletét, mely jogszabályon alapuló szervezeti, azaz törvényes képviseletet jelent. Az Ötv. 34. § (1) bekezdésének módosított szabályai értelmében a képviselõ-testület legalább egy alpolgármestert saját tagjai közül választ meg, de a (2) bekezdés alapján olyan alpolgármester is választható, aki nem a képviselõ-testület tagja. Ez az alpolgármester nem tagja a képviselõ-testületnek, a polgármestert a képviselõ-testület elnökeként nem helyettesítheti, de a képviselõ-testület ülésein tanácskozási joggal részt vesz. A nem a képviselõ-testület tagjai közül választott alpolgármester jogállására egyebekben a képviselõ-testület tagjai közül választott alpolgármesterre vonatkozó szabályokat kell alkalmazni. E rendelkezésre tekintettel, mivel az alkotmánybírósági értelmezés a polgármesteri képviseleti jogosultságot a képviselõ-testület elnökeként betöltött pozíciójával kapcsolta össze és abból vezette le, a nem képviselõ alpolgármester az Ötv. 33/C. § szerinti kereset benyújtása kapcsán a képviselõ-testületet nem képviselheti. A törvényes képviselet megvizsgálásán túl a Pp. 72. § értelmében a bíróság természetesen vizsgálja az eljáró jogi képviselõ perképviseltre vonatkozó meghatalmazását és annak terjedelmét is.

Source: https://magyarkozlony.hu/hivatalos-lapok/7fc1f0a2dd2efe55a1877e1f4c0fe24ec242f01b/dokumentumok/28f7853484cc198922e043ac248d029c13f372e9/letoltes